Kommissionens forordning (EF) nr. 1195/2001

af 18. juni 2001

om fastsættelse af udligningsstøtten for bananer, der blev produceret og markedsført i EF i 2000, af fristen for betaling af resten af denne støtte og af det faste forskud for 2001

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 216/2001(2), særlig artikel 12, stk. 6, og artikel 14, og

ud fra følgende betragtninger:

(1) Ved Kommissionens forordning (EØF) nr. 1858/93(3), senest ændret ved forordning (EF) nr. 471/2001(4), fastsættes der gennemførelsesbestemmelser til forordning (EØF) nr. 404/93, for så vidt angår reglerne om støtte til udligning af indkomsttab i forbindelse med markedsføring af bananer.

(2) Efter artikel 12 i forordning (EØF) nr. 404/93 beregnes udligningsstøtten på grundlag af forskellen mellem den faste referenceindtægt og den gennemsnitlige produktionsindtægt for bananer, der produceres og markedsføres i EF i et givet år. Der ydes supplerende støtte til et eller flere produktionsområder, hvis den gennemsnitlige produktionsindtægt ligger betydeligt under EF-indtægtsgennemsnittet.

(3) Ved artikel 2, stk. 2, i forordning (EØF) nr. 1858/93 blev den faste referenceindtægt fastsat til 64,03 EUR/100 kg netto for grønne bananer ab pakkehal for den støtte, der skal beregnes fra 1999.

(4) I 2000 var den gennemsnitlige produktionsindtægt, der beregnes på grundlag af gennemsnittet af dels priserne for bananer, som markedsføres uden for produktionsområderne, justeret til prisen frit leveret første udskibningshavn - ulosset, dels salgspriserne på de lokale markeder for de bananer, der markedsføres i produktionsområderne, idet der tages hensyn til de i artikel 3, stk. 2, i forordning (EØF) nr. 1858/93 fastsatte faste elementer, lavere end den faste referenceindtægt for 2000. Udligningsstøtten for 2000 bør derfor fastsættes.

(5) Støtten for 2000 er relativt høj og de markedspriser, der foreløbig er noteret for 2001, er mærkbart stigende i forhold til året før. Derfor er det økonomisk set ikke hensigtsmæssigt at fastsætte det faste forskud på et forholdsvis højt niveau, som vil kunne vise sig at være alt for højt, når støtten for 2001 skal fastsættes. Forskuddet bør derfor fastsættes til 60 % af støtten for 2000.

(6) Den gennemsnitlige årsproduktionsindtægt ved markedsføring af bananer produceret i Portugal og på Guadeloupe lå i 2000 betydeligt under EF-gennemsnittet. I henhold til artikel 12, stk. 6, i forordning (EØF) nr. 404/93 bør der derfor ydes supplerende støtte i produktionsområderne i Portugal og på Guadeloupe efter de retningslinjer, der er blevet fulgt de seneste år. Hvad angår de portugisiske produktionsområder, specielt Madeira, medfører oplysningerne for 2000, der viser, at vilkårene for produktion og markedsføring har været meget vanskelige, at den supplerende støtte skal fastsættes til 75 % af forskellen mellem den gennemsnitlige EF-indtægt og den indtægt, der er opnået ved markedsføringen af produkterne fra dette område. På grund af de fortsatte vanskeligheder med at markedsføre produkterne fra Guadeloupe bør der ydes supplerende støtte til dækning af forskellen mellem gennemsnitsindtægten på Guadeloupe og et indtægtsniveau, der ikke ligger mærkbart under EF-gennemsnittet.

(7) Det har hidtil ikke været muligt at fastsætte udligningsstøtten for 2000, fordi ikke alle nødvendige oplysninger forelå. Den resterende støtte for 2000 og forskuddet for bananer, der er markedsført i januar og februar 2001 bør betales senest to måneder efter, at denne forordning er trådt i kraft. Under disse omstændigheder bør forordningen træde i kraft dagen efter offentliggørelsen.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

1. Den i artikel 12 i forordning (EØF) nr. 404/93 omhandlede udligningsstøtte for bananer henhørende under KN-kode ex 0803 med undtagelse af pisang, der blev produceret og markedsført i EF i frisk tilstand i 2000, fastsættes til 38,29 EUR/100 kg.

2. Den i stk. 1 fastsatte støtte forhøjes med 3,32 EUR/100 kg for bananer, der er produceret i produktionsområderne i Portugal, og med 1,91 EUR/100 kg for bananer, der er produceret i området Guadeloupe.

Artikel 2

Uanset artikel 4, stk. 2, i forordning (EØF) nr. 1858/93 er forskuddet for bananer, der markedsføres fra januar til december 2001, på 22,97 EUR/100 kg. Den dertil hørende sikkerhedsstillelse er på 11,48 EUR/100 kg.

Artikel 3

Uanset artikel 10 i forordning (EØF) nr. 1858/93 udbetaler medlemsstaternes myndigheder den resterende udligningsstøtte for 2000 og forskuddet for bananer, der er markedsført i januar og februar 2001, senest to måneder efter nærværende forordnings ikrafttrædelse.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. juni 2001.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 31 af 2.2.2001, s. 2.

(3) EFT L 170 af 13.7.1993, s. 5.

(4) EFT L 67 af 9.3.2001, s. 52.